Bus gekaap, nog brand in Kaapstad‘n Bus brand Maandagoggend in Khayelitsha. (Foto: Twitter) Die taxivereniging Santaco se beplande staking in die Wes-Kaap is in volle swang en het binne ure reeds verskeie verkeersopeenhopings en die brand van busse en ’n skool tot gevolg gehad. Daar is ook vroegoggend na bewering skote op ’n bus afgevuur. Die Stad Kaapstad sê die metro se wetstoepassers is net ná 05:00 ontplooi om die polisie by te staan. Die owerhede het sedertdien hul hande vol gehad in Khayelitsha waar twee Golden Arrow-busse en ’n MyCiTi-bus aan die brand gesteek is. Daylin Mitchell, Wes-Kaapse LUR vir mobiliteit, sê die Eluxolweni Primary School in Khayelitsha is vanoggend ook aan die brand gesteek. Pama-, Mongezi-, Steve Biko- en Japhta K Masemolaweg in Khayelitsha word tans veral geraak. As received 6h16 21/11/22 'Pama Road And Mongezi Drive GABS bus set alight' pic.twitter.com/MVDkfnJNBb — Ian Cameron (@IanCameron23) November 21, 2022 ’n Golden Arrow-bus is intussen gekaap. Wetstoepassingsbeamptes kon egter die bus vinnig voorkeer en die vermeende kaper is in hegtenis geneem. Volgens Mitchell het twee vroue ook vanoggend noodgedwonge van ’n bus afgespring toe daar skote op die bus afgevuur is. Albei is in die proses beseer. Die metro sê dit het die norm geword vir sekere rolspelers binne die openbare vervoersektor om openbare vervoer aan die brand te steek in ’n poging om hul mededingers ’n knou te gee. Die Stad Kaapstad se LEAP-beamptes monitor daarom tans alle Golden Arrow- en MyCiTi-busse om verdere aanvalle af te weer. Motoriste het hul intussen na sosiale media gewend om oor die verkeersopeenhopings te kla wat die staking vanoggend veroorsaak het, met sommige wat teen 08:30 al twee uur lank in die verkeer sit. Geen voorvalle is al op die nasionale paaie aangemeld nie, aldus Mitchell. Die metro gaan oor die volgende twee dae sy optrede in Khayelitsha verskerp, wat moontlik tot die skut van ŉ aansienlike aantal taxi’s kan lei, word daar gewaarsku. Santaco het vroeër gesê daar is ’n gebrek aan prioritisering rakende transformasie in die openbare vervoersektor in die provinsie. Daar word nou onder meer geëis dat die verordening waarvolgens taxi’s geskut word, hersien word en dat die Blue Dot-taxiprogram voortgesit word. Die provinsiale regering word ook versoek om hom te verbind tot pogings om die taxibedryf te formaliseer. Lees meer hier oor die twee dae lange taxi-staking. The driver of this MyCity bus was allegedly forcefully removed from the bus by unknown persons and the bus set alight. #TaxiStrike pic.twitter.com/GKvNaJ60bt — MEC Daylin Mitchell (@mec_mitchell) November 21, 2022 Another incident https://t.co/bNiD7jUpEL pic.twitter.com/zRvyzJ4QEV — Yusuf Abramjee (@Abramjee) November 21, 2022 Cape Town – #TaxiStrike Burning Bus (2nd one) in the Khayelitsha area https://t.co/OpeZFaeBzQ — TrafficSA (@TrafficSA) November 21, 2022 2 hours in traffic this morning, and still counting. #Taxistrike effect. pic.twitter.com/grtXwmQJWB — Jack Bauer (@briantau1) November 21, 2022